Մի՞թե Ռուսաստանը սպասում էր, կամ թեկուզ Զատուլինը սպասում էր, որ Բաքուն այդ զենքը ձեռք է բերում ասենք միայն զորավարժությունների համար, կամ պարզապես «բաց երկնքի տակ» ռազմական ցուցահանդես կազմակերպելու համար, կամ էլ ձեռք է բերում որպես մետաղի ջարդոն, ասենք հետո Իրանին վաճառելու համար:Ի դեպ, Իրանի մասով: Իսկ գուցե Զատուլինը նկատի ունի այն, որ Մոսկվան Ադրբեջանին միլիարդավոր դոլարի սպառազինություն է մատակարարել ոչ թե Հայաստանի, այլ Իրանի հանդեպ ազդեցություն ձեռք բերելու համար: Գուցե դա՞ նկատի ուներ Կրեմլը, երբ ապրիլից առաջ էլ հայտարարում էր, թե չի խախտում հավասարակշռությունը, պահում է այն: Գուցե նկատի ունեին Իրանի հետ Ադրբեջանի՞ ուժերի հարաբերակցությունը եւ այդ իսկ պատճառով Իսրայելի հետ միասին ավելի քան տասը միլիարդ դոլարի սպառազինություն են վաճառել Բաքվին: Իսկ հիմա միասին էլ հետեւություն են արել եւ հետաքրքիր է, որ վերջին շրջանում նաեւ Իսրայելն է մեծացրել Հայաստանի հանդեպ հետաքրքրությունն, ու տեղի է ունենում շփումների աշխուժացում, բացվում են նոր չվերթեր, խոսք է գնում հայ-իսրայելական արդյունաբերական պալատի ջանքով Գյումրիում՝ որտեղ ի դեպ Ռուսաստանի ռազմակայանն է, ազատ տնտեսական գոտի ստեղծելու մասին՝ ԵՏՄ ուղղությամբ լոգիստիկ նշանակությամբ, Հայաստանի կառավարությունը հավանության է արժանացրել Իսրայելի հետ կրկնակի հարկումը բացառող համաձայնագիրը: Անշուշտ լավ է, որ Ռուսաստանն ու Իսրայելը անում են համատեղ հետեւություն, եթե դրա արդյունքը շոշափելու է Հայաստանը: